پاکستان او هند په سوشل ميډیا په پټه جګړه کې بوخت دي
په سويلي اسيا کې دوه ايټمي قوتونه پاکستان او هند په سوشل ميډيا په جګړه بوخت دي او د دغه کار دپاره په ځانګړي ډول کسان ساتل شوي او هغوي د يو بل پرضد د بشري حقونو او بېلابيلو شخړو په اساس پروپېګنډا کوي.
د پاکستان او هند ترمنځ د فرورۍ د مياشتې راهسې په سوشل ميډیا جګړه نوره سېوا شوې ده. دا له هغې وروسته چې د هندي کشمیر په پلوامه کې په هندي ځواکونو د ځانمرګي بريد وروسته دواړو هېوادونو د يو بل د هوايي سرحدونو د سرغړونې تورونه لګولي او عملياتو ادعاوې يې کړې وې. دوه ورځې وړاندې د سماجي رابطې ویب پاڼې فېس بک ویلي ؤ ١٠٣ هغه پاڼي، ګروپونه او اکاونټونه یې لرې کړي چې د پاکستان د پوځ د مطبوعاتو څانګې ايي اېس پي ار د کارکونکو سره تړلي وو. رويټرز د يو ۲۴ کلن پاکستاني طيب د قوله ويلي چې هغه په فېس بک ورځې تېروي او د فېس بک او وټس اېپ د لارې د پاکستان سايبر فورس ګروپ کې د هند پرضد مواد خپروي او دوي په ټويټر پاڼه ۵۰ زره فالورز لري. په سوشل ميډيا په کشمير کې د هندي ځواکونو لخوا د بشري حقونو سرغړونې ته هوا ورکول کیږي. خو طيب ويلي چې فېس بک کله د بې باوره چلند په سر ۱۰۳ اکاؤنټونه ختم کړه په هغې کې د دوي يو اکاؤنټ هم لرې کړی شوی او د دوي کار ګران کړی دی. د رويټرز ترمخه په وروستيو کې په هند کې هم د ځینو هندي ملت پالو اکاؤنټونه معطل کړی شوي دي. طیب ويلي دوي په سوشل ميډیا د هند د بيانيې او د پاکستان د دښمنانو ځواب کوي. د پوهانو په نظر د ۱.۵ اربه ابادۍ دواړو هېوادونو هند او پاکستان د فېس بک او ټويټر د ودې دپاره تود بازار دی، او په سيمه کې ګڼ سخت دريځه ملت پاله او تندروه ډلې فېس بک او ټويټر د خپلې سياسي ايجنډ‌ې مخ په وړاندې بوتلو دپاره کاروي؟. خو په وروستیو کې د تعصب د تورونو په سر د دوي اکاؤنټونه معطل کړی شوي دي. طيب ويلي په تېرو دوه مياشتو کې د پاکستان سايبر فورس ۲۲ د ټويټر او څلور د فېس بک اکاؤنټونه بند کړی شوي او هغه اوس هم په دې خبره په قهر دی چې په ۲۰۱۶ کې يې د ټويټر خپل اکاؤنټ بند کړی شوی ؤ. د ټويټر وياند ويلي چې دوي په غېرجانبدارۍ يقین ساتي او د سياسي سوچ په بنياد کوم ګام نه اخلي. د رويټر ترمخه د فېس بک وياند ويلي چې دوي پاکستاني اکاؤنټونو د هند د فشار له امله نه دي بند کړي خو ځکه يې دا کار کړی چې دغه جعلي اکاؤنټونه جوړ کړی شوي وو. څيړونکي په سوشل ميډيا د جګړې په اړوند وايي چې د پاکستان پوځ په دي خيال دی چې دا سياسي او نظرياتي جګړه په هر قیمت وګټي او د پاکستان پوځي وياند څو ځله دې ته (ففتهـ جنرېشن وار فېئر) ويلي چې په پاکستان ورتپل شوی دی. د فېس بک لخوا په پاکستان کې د پوځ سره په تړاؤ د فېس بک اکاؤنټونو تړلو په اړوند پوځ کوم بيان نه دی ورکړی او طیب ویلي پاکستان سايبر فورس د پوځ سره هيڅ اړيکې نه لري. په وروستيو کې د هند حکومت هم د هغو ملت پالو پرضد ګامونه پورته کړي څوک چې د سوشل ميډیا د لارې په هند نيوکې کوي او د پاکستان ملاتړ کوي. د کلين د نېشن په نوم ګروپ ويلي هغه ۵۰ کسان چې د هند پرضد يې بيانونه ورکول او د هند په پوځ يې تنقيد کولو نيول شوي يا د کاره او تعليم څخه ويستل شوي دي.